Orgaanskenkertjie red vreemdeling se lewe - Maroela Media
Deur Tanya Venter
My sussie, Michelle Vermaak (27), is blind en sy hoor deur middel van ŉ kogleêre inplanting. Sy ly ook aan kroniese nierversaking en het tuis dialise ontvang.
Ons familie is deur ŉ baie moeilike tyd die afgelope paar maande. In April is my pa oorlede aan leukemie. Hy het in Australië gewoon, so dit was regtig moeilik vir my en my sussie. In Mei het Michelle ŉ soort stuipeaanval gekry en was baie ernstig siek. Haar bene was dik geswel en haar bloeddruk gevaarlik hoog. Al haar bloedtellings was deurmekaar. Ek en my ma het gevrees vir die ergste.
Maandagmiddag net ná 17:00 het ons die nuus gekry dat Michelle dringend hospitaal toe moet gaan. Daar was ŉ geskikte nier! Sy het toe dieselfde aand 20:00 ŉ nieroorplanting gekry. Alles het goed verloop. Sy is steeds in die hoësorgeenheid, maar sterk baie goed aan en die nier werk so mooi! Die dokters is tevrede met haar vordering.
Ons het nooit gedink sy gaan ŉ skenker kry nie. Sy is baie klein en die dokters het gesê sy sal ŉ kind se niertjie moet kry.
Ons besef dat daar ŉ gesin is wat hul kind Maandag verloor het. Dit is so hartseer. My ma het ook al ŉ kind verloor. My boetie is vyf jaar terug oorlede – dis hartverskeurend om ŉ kind so af te staan. Ons ken nie die omstandighede van die skenker se familie nie. Ons gaan ook nie maak asof ons enigsins hul pyn verstaan nie, want elkeen se situasie is anders. Ons wil net ons simpatie aan hulle betoon vir hul verlies en ook ons ongelooflike dankbaarheid vir die groot geskenk wat Michelle ontvang het. Baie, baie, baie dankie vir die groot geskenk.
Michelle se lewe is reeds so beperk deur haar blindheid en gehoorverlies. Die dialise en beperkte dieet het haar lewe net meer beperk. Nou het sy meer vryheid. Dit was so ŉ wonderlike geskenk!
Michelle is so ŉ inspirasie vir elkeen van ons. Sy het nooit negatief geraak nie, en so getrou haar dieet gevolg en haar pille gedrink. Sy het altyd bly glo sy gaan ŉ nier kry. Sy was so opgewonde Maandagaand. Glad nie bang vir die operasie nie, net bly oor haar nuwe nier!
Baie dankie aan die skenker se familie. Ons prys ook ons hemelse Vader vir hierdie groot geskenk!
Besoek die orgaanskenkerswebwerf en sluit gerus vandag nog as ŉ orgaanskenker aan.
Deel van: Karmenaadjies, Só sê die lesers
[Video] Tweejarige: ‘My boetie is ŉ alien’
GENADE is en bly onbeperk. Daar is GEEN voorwaardes daaraan verbonde.
Wonderlik dat daar uit iets hartseer iets goed kan ontstaan. Mag jou sussie sommer ‘n voller lewe van nou af lei. En ons dink in ons harte aan die gesin wat iemand aan die dood afgestaan het En so onbaatsugtig was om iets vir iemand anders te doen.
Alle GELUK Mitchell!! God in beheer!!!! X ook op tuis dialise. Weet wat Jy moed deurmaak! Ek het ook my hele lewe vir God gegee on the handel na Sy goeddunke.
Hoe vind julle uit wie is die skenker? My neef het Vrydag hart ontvang en ek wil graag al is dit dit dankie briefie skryf. Almal wat ek vra sê ek mag nie weet nie.
Hoop julle kan my help.
Jy kan die brief vir die mense wat met jou Nefie werk gee. Hulle Sal sorg dat dit by die regte mense uitkom
Marinda, miskien kan julle die Orgaanskenkingsvereniging van SA kontak met ‘n dankbetuiging aan die skenker se familie. Jy sal nooit die skenker se identiteit ken nie, maar moontlik (as dit deur hulle gewerk het) kan hulle die dankbetuiging aan die familie oordra? Ek dink maar net so ……
Die Here het gegee, en die Here het geneem. Prys die Naam van die Here
Prys die Here,voorspoed Michelle,en simpatie aan die skenker as familie.
Dis hoekom ek ñ orgaanskenker is.
Met al hierdie dankbaarheid wat ek lees, is ek nou meer as ooit oortuig dat dit die beste besluit ooit was jare gelede om orgaan skenker te wees. Al is dit my laaste wens om iemand daardie tweede kans te kan gun , bly dit wonderlike gedagte. Sterkte aan alle familie wat hierdeur gaan.
Sjoe…ek is in trane.
Die aand van my Seun se afsterwe was dit die laaste ding waaraan enige een van ons gedink het. Tot vandag toe weet ek nie wat ek sou sê as iemand my daai vraag sou gevra het daardie aand nie maar vandag weet ek dat my Chris-kind JA sou sê….